P r e d k l a d a c i a   s p r á v a 

Svetový potravinový summit päť rokov neskôr sa uskutoční v Ríme, Talianskej republike v termíne 10. – 13. júna 2002. 
	Pôvodne toto vrcholové stretnutie hláv štátov a vlád sa malo uskutočniť 
5. – 9. novembra 2001 ako plenárne zasadnutie 31. Konferencie FAO, ale z bezpečnostných dôvodov a na základe požiadavky vlády Talianskej republiky a v súlade s odporúčaním 
121. zasadnutia Rady FAO a prijatej rezolúcie na 31. Konferencii FAO bola táto významná medzinárodná udalosť  presunutá na rok  2002. 

	Účasť delegácie SR na summite sa realizuje podľa pozvánky G/X/WFS5-1(b) generálneho riaditeľa FAO Jacquesa Dioufa adresovanej J.E. prezidentovi SR Rudolfovi Schusterovi, pánovi ministrovi zahraničných vecí SR a pánovi ministrovi pôdohospodárstva SR zo 16. novembra 2001. Následne prebiehala intenzívna komunikácia a spolupráca s členskými krajinami FAO vrátane Slovenskej republiky v rámci prípravného procesu summitu. 
	Hlavnou úlohou summitu je hodnotenie dosiahnutého pokroku a záväzkov Svetového potravinového summitu, ku ktorým sa prihlásili hlavy štátov a vlád v Rímskej deklarácii a v Akčnom pláne v novembri 1996 v Ríme. 
	Svetové spoločenstvo pod koordináciou FAO vynaložilo veľa energie, bola realizovaná séria podporných udalostí, aktivít, štúdií, projektov, programov, celosvetová mobilizácia zdrojov a povedomia prostredníctvom Telefoodu a národných aktivít uskutočnených pri príležitosti osláv Svetového dňa potravín (každoročne 16. októbra), ale v plnení prijatých záväzkov Akčného plánu sa nedosiahol želateľný pokrok. Podarilo sa dosiahnuť pokles iba o 6 miliónov hladujúcich a podvýživených za rok oproti cieľom Svetového potravinového summitu, čo predstavovalo 22 miliónov hladujúcich a podvýživených za rok. 
	V programe Svetového potravinového summitu päť rokov neskôr (ďalej v texte WFS-fyl) sa predpokladá, že vedúci delegácií členských krajín FAO vrátane Slovenskej republiky, členských krajín OSN, medzinárodných vládnych a mimovládnych organizácií v rámci plenárneho zasadnutia vo všeobecnej rozprave zaujmú svoj postoj k realizácii Akčného plánu Svetového potravinového summitu a navrhnú opatrenia pre efektívnejší postup. FAO za spolupráce s členskými krajinami vypracovala Prehľad k Svetovému summitu, do ktorého prispela vstupným dokumentom aj Slovenská republika. V prílohe k materiálu je pripojené Hodnotenie Národného akčného plánu za rok 2001, ktoré bolo predložené v apríli 2002 do ústredia FAO. Z národnej správy Slovenskej republiky boli zapracované určité časti do regionálneho a celosvetového prehľadu. 
	Slovenskí odborníci sa od roku 2000 podieľali na dopracovaní návrhov technických dokumentov a návrhu pripravovanej rezolúcie. Výzva k vytvoreniu a realizácii cieľov Svetového potravinového summitu prostredníctvom Medzinárodnej aliancie proti chudobe bola SR podporená už počas 31. Konferencie FAO a za významné sa považuje aj podpora J.E. prezidentom SR Rudolfom Schusterom ako jedným z európskych a svetových osobností politického a verejného života. 

	Súbežne s plenárnym zasadnutím sa uskutoční diskusia vedúcich delegácií v rámci okrúhlych stolov (v dňoch 11. – 12. júna 2002)  orientovaná na hodnotenie výsledkov, výmenu skúseností, formulovanie budúcich záväzkov Akčného plánu. 
	V záverečnej časti summitu sa očakáva prijatie Deklarácie Svetového potravinového summitu päť rokov neskôr (WFS-fyl Declaration) a potvrdenie výsledkov diskusie pri okrúhlych stoloch. 
	Súbežnými (paralelnými) udalosťami summitu budú: 
-	Fórum mimovládnych organizácií WFS-fyl (na základe pozvania talianskych mimovládnych organizácií) 8. – 13. júna 2002
-	Deň parlamentárov (poslancov) 11. júna 2002 (v parlamente Talianskej republiky – na základe pozvania generálneho riaditeľa FAO G/SAD-9 z 19. apríla 2002 v spolupráci s Medziparlamentou úniou – pozvanie dostal p. Jozef Migaš – predseda NR SR)
-	Fórum súkromného sektora (organizovaný hlavnými talianskymi asociáciami) 12. júna 2002

Pokonferenčnou aktivitou bude 4. Medzinárodná konferencia o neobchodných aspektoch (NTCs Conference), ktorá sa uskutoční v Ríme 14. júna 2002 a ktorá súvisí s novou fázou v poľnohospodárskych negociáciách vo WTO a nadväzuje na výsledky 3. Ministerskej konferencie v Dohe, Katarskej republike z novembra 2001. 

	Navrhuje sa, aby vedúcou delegácie SR bola pani podpredsedníčka vlády SR pre európsku integráciu Mária Kadlečíková a pán minister pôdohospodárstva SR Pavel Koncoš ako alternát vedúcej delegácie SR na základe odporúčania pána prezidenta Rudolfa Schustera a návrhu na svoje zastupovanie v liste adresovaného generálnemu riaditeľovi FAO (3. mája 2002 v Bratislave). 
Smernica na postup delegácie Slovenskej republiky naznačuje základné postoje, úlohy a ciele, ktoré bude delegácia SR sledovať a zaujímať na WFS-fyl. 

	Na summite sa vytvára priestor aj pre dvojstranné stretnutia s vedúcimi delegácií a členmi zúčastnených štátov na summite najmä vo výmene národných skúseností v realizácii Akčného plánu Svetového potravinového summitu, ale aj o situácii vo výžive a poľnohospodárstve na národnej, regionálnej a svetovej úrovni. 
	Závery, odporúčania a deklarácia zo svetového summitu budú rozpracované na národné podmienky a opatrenia pre realizáciu budú zabezpečované za spolupráce multirezortného Národného výboru pre pokračovanie Svetového potravinového summitu (pracuje pri MP SR od r. 1996). Základná informácia o priebehu a výsledkoch summitu bude predložená na rokovanie vlády SR. 	

	Predkladaný materiál nemá finančný (nad rámec ŠR), ekonomický, environmentálny vplyv ani vplyv na zamestnanosť. 

	Materiál má nelegislatívnu a nekoncepčnú povahu v súlade s čl. 10 odsekom 6 Smernice na prípravu a predkladanie materiálov na rokovanie vlády SR (schválenej uznesením vlády SR č. 512 z 13. 6. 2001), a preto nebol zaslaný na pripomienkové konanie (medzirezortné pripomienkové konanie) a konzultácia sa uskutočnila iba s odborne kompetentnými rezortmi MZV SR, MZ SR a Kanceláriou prezidenta SR.